**ЧРЕЗ**

**Г-Н РОСЕН ЖЕЛЯЗКОВ**

**ПРЕДСЕДАТЕЛ НА НАРОДНОТО СЪБРАНИЕ НА РЕПУБЛИКА БЪЛГАРИЯ**

**ДО**

**Г-Н КРАСИМИР СЪБЕВ**

**НАРОДЕН ПРЕДСТАВИТЕЛ ОТ ПГ НА ГЕРБ-СДС**

**ДО**

**Г-ЖА ДЕСИСЛАВА ТАНЕВА**

**НАРОДЕН ПРЕДСТАВИТЕЛ ОТ ПГ НА ГЕРБ-СДС**

**На Ваш № 49-354-06-1132/10.07.2023 г.**

***Относно***: Недостиг на дърва за огрев за отоплителен сезон 23/24 год. в община Доспат

**УВАЖАЕМИ ГОСПОДИН ПРЕДСЕДАТЕЛ,**

**УВАЖАЕМИ ГОСПОДИН СЪБЕВ,**

**УВАЖАЕМА ГОСПОЖО ТАНЕВА,**

 В отговор на Вашите въпроси относно снабдяването на населението с дърва за огрев в района на териториално поделение „Държавно горско стопанство Доспат“ ТП (ДГС Доспат) към „Южноцентрално държавно предприятие“, Смолян, за отоплителен сезон 2023/2024 г., Ви уведомявам следното:

 Още на 09.02.2023 г. в административната сграда на ТП „ДГС Доспат“ е проведена съвместна среща с кмета на Община Доспат и кметовете на населените места в общината, на която присъстващите подробно са запознати с нормативните изисквания и промени, както следва:

* приети изменения и допълнения в Закона за горите, а именно прилагането на §6 от Закона за изменение и допълнение на Закона за горите (ДВ, бр. 11/02.02.2023 г.);
* сроковете за подаване на заявления от физически лица, изготвяне на списъци на подалите заявления физически лица и сроковете за представяне на списъците в ТП „ДГС Доспат“;
* задължението на общинските администрации за провеждането на ежегодна информационна кампания в населените места;
* задължението на кмета на общината, писмено да уведоми директора на ТП „ДГС Доспат“, какъв обем от заявените количества дървесина, ще бъдат добити от общински територии.

 От срещата е налице съставен официален Протокол № 1/09.02.2023 г., който е подписан от всички присъстващи.

 От началото на 2023 г. до момента, ТП „ДГС Доспат“ не е спирало да осигурява дърва за огрев за местното население, в резултат на което към настоящия момент е извършена продажба на дърва за огрев от склад на домакинства от община Доспат в размер на 752 пространствени куб. м, и продажба на дърва за огрев на училища на територията на общината в размер на 240 пространствени куб. м. Продължава да се извършва постоянен добив на дърва за огрев от стопанството, и към момента на склад има добити количества в размер на 3 007 пространствени куб. м. Същевременно, са закупени и дърва за огрев на корен по ценоразпис от физически лица, в размер на 1 102 пространствени куб. м.

 Териториално поделение „ДГС Доспат“ е предприело необходимите действия за осигуряване на заявените количества дърва за огрев за местното население. Към момента териториалното поделение има инвентаризирани количества дърва за огрев, за продажба по ценоразпис на корен, в размер на 33 388 пространствени куб. м. Определеното количество дърва за огрев за стопанството за 2023 г. за директни продажби по ценоразпис на физически лица по представени списъци от кметствата с включени 4 270 домакинства са съответно: на корен в размер на 30 000 пространствени куб. м и от склад 5 833 пространствени куб. м. За сравнение, през отоплителен сезон 2021/2022 г. стопанството е доставило 30 891 пространствени куб. м дърва за огрев, с които е снабдило над 2 440 домакинства, а през следващия отоплителен сезон 2022/2023 г. са доставени над 42 000 пространствени куб. м дърва за огрев, с които са задоволени 3 212 домакинства и 230 социално слаби лица. Ясно се вижда тенденцията към постоянно нарастване в броя на домакинствата и необходимите количества дърва за огрев.

 Община Доспат, която е собственик на гори, в изпълнение на чл. 111, ал. 12 от Закона за горите, е изпратила уведомително писмо до директора на горското стопанство на 13.06.2023 г., че Горскостопанският план от 2012 г. за общинските горски територии на община Доспат е изтекъл през м. април 2022 г. С Решение № 622 от Протокол № 52 от 28.02.2023 г. на Общинския съвет – Доспат е взето решение Община Доспат да не предоставя дърва за огрев за местно население.

 С оглед на възникналата усложнена обстановка, причинена от продължителните и поройни валежи през месеците април, май и юни 2023 г., и спазвайки разпоредбите на Заповед № РД 49-90/14.03.2016 г. на министъра на земеделието и храните, ТП „ДГС Доспат“ е завишило контрола преди експедиция и транспорт на добита дървесина, съобразно състоянието на горскопътната мрежа, като е предприело допълнително действия за изпълнение на предвидените в заповедта мерки. Високата влажност на трайните горски пътища без настилка, е провокирала съществена опасност от повреждане или унищожаване на горските пътища, предвид което горското стопанство е ограничавало транспортирането на наличните добити на временен склад дърва за огрев.

 Допълнително, от директора на ТП „ДГС Доспат“ е издадена Заповед № З-08-221/21.06.2023 г., в която подробно е разписан редът и начинът за предоставяне на дърва за огрев за местно население, като е утвърден и график на горските стражари, по населени места към община Доспат, относно снабдяване на физически лица с дърва за огрев на корен.

 Ръководството на ТП „ДГС Доспат” е предприело всички необходими действия и мерки по провеждане на разяснителна кампания за реда и начина за снабдяване на населението на Община Доспат с дърва за огрев, и не е налице закъснение при снабдяването им. Следва да бъде отбелязано, че създалото се напрежение на територията на община Доспат, по отношение на снабдяването на местното население с дърва за огрев, е свързано преди всичко с разпоредбата на чл. 111, ал. 16 от Закона за горите, а именно - общото количество дървесина, което едно домакинство може да закупи по реда на чл. 111, ал. 2, т. 2 от Закона за горите за една календарна година, е до 10 пространствени куб. м. Предвид дългият отоплителен сезон в района на Родопите, количествата дърва за огрев, в размер на 10 пространствени куб. м., са крайно недостатъчни за отопление на едно домакинство.

 Съгласно последните изменения и допълнения в действащия Закон за горите, за изготвяне на списъците по кметства, общинските администрации провеждат ежегодно информационна кампания в населените места (чл. 111, ал. 6 от Закона за горите).

 Териториално поделение „ДГС Доспат“ попада в района на дейност на Регионална дирекция по горите (РДГ) - Смолян, която осъществява периодичен контрол на дейностите по добив, транспортиране, преработване и съхранение на дървесина. С оглед на това е изискана информация от РДГ - Смолян, от която става ясно следното:

 По отношение на извършените проверки на дейността на ТП „ДГС Доспат“, съобразно вменените със Закона за горите от 2011 г., контролни функции на Изпълнителна агенция по горите и на нейните регионални структури, от РДГ - Смолян са извършени общо 677 проверки по спазване на горското законодателство в района на ТП „ДГС Доспат“, в периода от 01.01.2023 г. до 12.07.2023 г. Проверени са общо 173 обекта за добив на дървесина, от които 11 са обекти за добив на дървесина, предназначена за предстоящия отоплителен сезон на местното население, находящо се в района на ТП „ДГС Доспат“, 157 обекта за преработване и търговия с дървесина, 182 превозни средства, транспортиращи дървесина, 9 риболовци и 156 физически лица, като при проверките не са установени нарушения на Закона за горите и подзаконовите му актове.

През периода от 01.01.2023 г. до 12.07.2023 г. одобрените от РДГ - Смолян план-извлечения и издадените предписания са за извеждане на санитарни/принудителни сечи в 215 насаждения на ТП „ДГС Доспат“, пострадали от биотични и абиотични фактори, с предвидено ползване на повредена дървесина в общ размер, възлизащ на 20 200 куб. м стояща дървесна маса.

